A Bizottság határozata
(2004. január 29.)
a külön határozat hatálya alá még nem tartozó harmadik országokból érkező halászati termékekre vonatkozó egészségügyi bizonyítvány bevezetéséről szóló 95/328/EK határozat módosításáról
(az értesítés a C(2004) 129. számú dokumentummal történt)
(EGT vonatkozású szöveg)
(2004/109/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [1], és különösen annak 11. cikkére,
mivel:
(1) A külön határozat hatálya alá még nem tartozó harmadik országokból érkező halászati termékekre vonatkozó egészségügyi bizonyítvány bevezetéséről szóló, 1995. július 25-i 95/328/EK bizottsági határozat [2] 2003. december 31-ig érvényes.
(2) A 97/296/EK bizottsági határozat [3] megállapítja az emberi fogyasztásra szánt halászati termékek behozatalára feljogosított harmadik országok jegyzékét. A jegyzék II. része azon harmadik országokat tartalmazza, amelyek még nem tartoznak külön határozat hatálya alá, de megfelelnek a 95/408/EK tanácsi határozat [4] 2. cikkének (2) bekezdésében foglalt követelményeknek. A 95/408/EK határozat értelmében az említett jegyzék 2005. december 31-ig érvényes.
(3) A 95/328/EK határozat érvényességi idejét összhangba kell hozni a 97/296/EK határozattal megállapított ideiglenes jegyzék érvényességi idejével.
(4) A 95/328/EK határozatot ezért ennek megfelelően módosítani kell.
(5) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 95/328/EK határozat 4. cikkében a "2003. december 31-ig" szöveg helyébe a "2005. december 31-ig" szöveg lép.
2. cikk
Ennek a határozatnak a tagállamok a címzettjei.
Kelt Brüsszelben, 2004. január 29-én.